កូរ៉េ​ខាងជើង​មក​ពិភាក្សា​ពី​សេដ្ឋកិច្ច
អ្នក​វិភាគ​ខ្លះ​គិត​ថា​ប្រទេស​កូរ៉េ​ខាង​ជើង​ប្រហែលជា​ស្វែងរក​លំនឹង​ការទូត​រវាង​ប្រទេស​កម្ពុជា​ជាមួយ​នឹង​ប្រទេស​កូរ៉េ​ខាងត្បូង។
មន្ដ្រីជាន់ខ្ពស់កម្ពុជានិងមន្ដ្រីជាន់ខ្ពស់កូរ៉េខាងជើង បានចាប់ផ្ដើមជជែកពិភាក្សាគ្នានៅថ្ងៃអង្គារនេះ អំពីគោលការណ៍ដើម្បីស្វែងរកលទ្ធភាពធ្វើសហប្រតិបត្តិការសម្រាប់អភិវឌ្ឍសេដ្ឋកិច្ចនិងកសិកម្មរបស់ប្រទេសទាំងពីរ។ លោក អ៊ូច បូរិទ្ធ រដ្ឋលេខាធិការក្រសួងការបរទេសបានប្រាប់អ្នកយកព័ត៌មាន ក្រោយពីជំនួបក្នុងទីក្រុងភ្នំពេញរវាងលោកហោ ណាំហុង រដ្ឋមន្ដ្រីក្រសួងការបរទេសជាមួយនឹងគណៈប្រតិភូប្រទេសកូរ៉េខាងជើងដែលដឹកនាំដោយលោក រី ម្យ៉ុង សាន (Ri Myung San) អនុរដ្ឋមន្ដ្រីក្រសួងពាណិជ្ជកម្ម បានបញ្ជាក់ថាការជួបពិភាក្សាមិនបានផ្ដោតទៅលើសំណុំរឿងយោធានោះទេ។ សំណុំរឿងយោធាដែលប្រទេសកម្ពុជាកំពុងតែស្ថិតក្នុងស្ថានភាពជម្លោះព្រំដែនជាមួយនឹងប្រទេសថៃដោយមិនទាន់រើខ្លួនរួចនៅឡើយ។ «ការពិភាក្សាដែលឯកឧត្តមឧបនាយករដ្ឋមន្ដ្រីបានទទួលគណៈប្រតិភូកូរ៉េព្រឹកមិញនេះផ្ដោតសំខាន់ទៅលើការរឹតចំណងសហប្រតិបត្តិការក្នុងការអភិវឌ្ឍប្រទេសជាតិជាពិសេសក្នុងផ្នែកកសិកម្មនៅក្នុងការផ្លាស់ប្ដូរពាណិជ្ជកម្មសេដ្ឋកិច្ចរវាងប្រទេសទាំងពីរគឺយើងអត់មានប៉ះពាល់ដល់បញ្ហាយោធាទេ»។ ទីក្រុងភ្នំពេញនិងទីក្រុងព្យុងយ៉ាង មានទំនាក់ទំនងជិតស្និទ្ធផ្នែកនយោបាយជាមួយគ្នាជាច្រើនទសវត្សរ៍មកហើយជាពិសេសតាមរយៈចំណងមិត្តភាពរបស់អតីតព្រះមហាក្សត្រកម្ពុជានរោត្តម សីហនុ និងអតីតប្រមុខដឹកនាំកូរ៉េ គឹម អ៊ីល ស៊ុង។ ក៏ប៉ុន្ដែរហូតមកទល់ពេលនេះសាធារណរដ្ឋប្រជាមានិតប្រជាធិបតេយ្យកូរ៉េ គឺប្រទេសកូរ៉េខាងជើងមិនទាន់មានក្រុមហ៊ុនវិនិយោគជាដុំកំភួនណាមួយនៅកម្ពុជានៅឡើយទេ ក្រៅពីមានតែភោជនីយដ្ឋានប្រមាណតែពីរតែប៉ុណ្ណោះនៅក្នុងប្រទេសកម្ពុជា។ សូមបញ្ជាក់ថា ជំនួបរវាងលោកហោ ណាំហុង ជាមួយលោក រី ម្យ៉ុង សាន (Ri Myung San) ធ្វើឡើងមួយថ្ងៃប៉ុណ្ណោះមុននឹងគណៈកម្មការចម្រុះនៃប្រទេសទាំងពីរជួបប្រជុំគ្នាដើម្បីស្វែងរកលទ្ធភាពសហប្រតិបត្តិការទ្វេភាគី។ លោកសុន ឆ័យ តំណាងរាស្ដ្រគណបក្សជំទាស់សម រង្ស៊ី មានប្រសាសន៍ថា ប្រទេសកូរ៉េខាងជើងមិនមានសក្ដានុពលនៅក្នុងការវិនិយោគ និងជំរុញកិច្ចសហប្រតិបត្តិការសេដ្ឋកិច្ចនិងផ្នែកកសិកម្មមកកាន់ប្រទេសកម្ពុជានោះទេ ខណៈដែលប្រទេសនេះបានធ្វើការវិនិយោគផ្ទៃក្នុងយ៉ាងច្រើនលើសលប់ទៅលើវិស័យសព្វាវុធនោះ ហើយប្រជាពលរដ្ឋកូរ៉េខាងជើងបានជួបប្រទះនូវគ្រោះទុរ្ភិក្សជាច្រើន។ ក៏ប៉ុន្ដែលោកសុន ឆ័យ បញ្ជាក់ថាប្រទេសកូរ៉េខាងជើងប្រហែលជាស្វែងរកលំនឹងការទូតរវាងប្រទេសកម្ពុជា ជាមួយនឹងប្រទេសកូរ៉េខាងត្បូងដែលជាបងប្អូនគូសត្រូវរបស់ខ្លួន។ «ជាក់ស្ដែងប្រហែលជាកូរ៉េខាងជើងមានការបារម្ភអំពីទំនាក់ទំនងរវាងប្រទេសកម្ពុជានិងប្រទេសកូរ៉េខាងត្បូងដែលចេះតែមានភាពធំធេងទៅទាំងវិស័យការទូត ទាំងវិស័យពាណិជ្ជកម្មនិងវិនិយោគទុន។ ម្ល៉ោះហើយគេមិនចង់ឲ្យបាត់បង់ទំនាក់ទំនងជាមួយប្រទេសខាងជើងផងនោះទេ»។ លោកនាយករដ្ឋមន្ដ្រីខ្មែរ ហ៊ុន សែន ធ្លាប់បានលើកសរសើរអំពីទំនាក់ទំនងការទូតដ៏ល្អជាមួយនឹងប្រទេសកូរ៉េខាងត្បូងដែលបានជំរុញឲ្យមានការអភិវឌ្ឍសេដ្ឋកិច្ចនៅក្នុងប្រទេស។ លោកប្រមុខរដ្ឋាភិបាលកម្ពុជាក៏បានលើកឡើងថា ការសម្រេចចិត្តអនុញ្ញាតឲ្យមានស្ថានទូតប្រទេសកូរ៉េខាងត្បូងនៅប្រទេសកម្ពុជាគឺជាការពុះពាររបស់លោក៕